สิบเกง

สิบเกง("ครั้นรุ่งขึ้นม้าใช้ถือหนังสือสิบเกงเจ้าเมืองเฉงจิ๋วมาถึงเจ้าเมืองตุ้นก้วนว่า บัดนี้มีโจรโพกผ้าเหลืองยกมาล้อมเมืองเฉงจิ๋วจะขอกองทัพไปช่วย")  เทียบกับ (次日，接得青州太守龔景牒文，言黃巾賊圍城將陷，乞賜救援。) สามก๊ก (ซานกั๋วเหยี่ยนอี้) ตอนที่ 1. มีชื่อในภาษาจีนกลางว่า กง จิ่ง () เป็นตัวละครในนวนิยายอิงประวัติศาสตร์ในคริสต์ศตวรรษที่ 14 เรื่อง สามก๊ก (三國演義 ซานกั๋วเหยี่ยนอี้) เป็นขุนนางในยุคราชวงศ์ฮั่นตะวันออก (東漢 ตงฮั่น) ดำรงตำแหน่งข้าหลวงมณฑลของมณฑลเฉงจิ๋ว (青州 ชิงโจว) ในช่วงที่กบฏโพกผ้าเหลืองก่อการเมื่อ ค.ศ. 184 สิบเกงถูกกบฏโพกผ้าเหลืองล้อมเมืองจึงขอช่วยเหลือจากเล่าเอี๋ยน (劉焉 หลิว เยียน) ข้าหลวงมณฑลของมณฑลอิวจิ๋ว (幽州 โยวโจว)

สิบเกงเป็นตัวละครสมมติในนวนิยาย สามก๊ก ไม่ปรากฏชื่อในบันทึกทางประวัติศาสตร์อย่างเป็นทางการ

 ในนวนิยาย สามก๊ก 
สิบเกงปรากฏเป็นตัวละครในนวนิยาย สามก๊ก โดยถูกกล่าวถึงในตอนที่ 1 ของนวนิยายซึ่งเล่าว่า เมื่อ ค.ศ. 184 ในรัชสมัยพระเจ้าเลนเต้ (漢靈帝 ฮั่นหลิงตี้) กบฏโพกผ้าเหลืองก่อการขึ้นในหลายมณฑล ในมณฑลอิวจิ๋ว (幽州 โยวโจว) มีกลุ่มกบฏโพกผ้าเหลืองที่นำโดยเทียอ้วนจี้ (程遠志 เฉิง ยฺเหวี่ยนจื้อ) บุกเข้าตีอาณาเขตของเมืองตุ้นก้วน (涿郡 จัวจฺวิ้น) เล่าเอี๋ยน (劉焉 หลิว เยียน) ข้าหลวงมณฑล (刺史 ชื่อฉื่อ) ของมณฑลอิวจิ๋วจึงมอบหมายเจาเจ้ง (鄒靖 โจว จิ้ง) นายกองพัน (校尉 เซี่ยวเว่ย์) ใต้บังคับบัญชาพาเล่าปี่ (劉備 หลิว เป้ย์) นำทหารไปปราบกบฏกลุ่มของเทียอ้วนจี้จนเป็นผลสำเร็จ วันถัดมา สิบเกงผู้เป็นข้าหลวงมณฑล ของมณฑลเฉงจิ๋ว (青州 ชิงโจว) ส่งหนังสือมาแจ้งเล่าเอี๋ยนว่ามีกบฏโพกผ้าเหลืองมาล้อมเมืองใกล้จากแตกแล้ว จึงขอร้องให้เล่าเอี๋ยนส่งทหารมาหนุนช่วย เล่าเอี๋ยนปรึกษากับเล่าปี่ เล่าปี่จึงว่า "ข้าพเจ้าขออาสาไปช่วย" เล่าเอี๋ยนจึงให้เจาเจ้งคุมทหาร 5,000 นาย พาเล่าปี่พร้อมด้วยกวนอู (關羽 กวาน ยฺหวี่) และเตียวหุย (張飛 จาง เฟย์) ยกไปมณฑลเฉงจิ๋ว("เล่าเอี๋ยนจึงหาเล่าปี่มาปรึกษา เล่าปี่ว่าข้าพเจ้าแลน้องข้าพเจ้าจะขออาสายกไปช่วยเมืองเฉงจิ๋ว เล่าเอี๋ยนมีความยินดี จึงสั่งเจาเจ้งให้คุมทหารห้าพันยกไปกับเล่าปี่กวนอูเตียวหุย เล่าปี่กับเจาเจ้งยกทหารมาถึงเมืองเฉงจิ๋ว")  เทียบกับ (劉焉與玄德商議。玄德曰：「備願往救之。」劉焉令鄒靖將兵五千，同玄德、關、張，投青州來。) สามก๊ก (ซานกั๋วเหยี่ยนอี้) ตอนที่ 1.

กบฏโพกผ้าเหลืองเห็นทัพหนุนจากมณฑลอิวจิ๋วก็ยกเข้าตี เล่าปี่มีทหารน้อยกว่าไม่สามารถต้านทานได้จึงล่าถอยไป 30 ลี้ (里 หลี่) และตั้งค่ายขึ้น เล่าปี่พูดกับกวนอูและเตียวหุยว่า "พวกโจรมีมาก พวกเรามีน้อย ควรใช้กลศึกพิสดารจึงจะเอาชนะได้" จึงแบ่งทหารให้กวนอู 1,000 นายไปซุ่มที่เขาข้างซ้าย แบ่งทหารให้เตียวหุย 1,000 นายไปซุ่มที่เขาข้างขวา เมื่อได้ยินเสียงม้าล่อเป็นสัญญาณให้ยกพลทั้งซ้ายและขวาพร้อมกันเข้าตีกระหนาบ("พวกโจรเห็นกองทัพยกออกมาก็เข้าตี ฝ่ายเล่าปี่เจาเจ้งทหารน้อยจึงถอยทัพออกมา แล้วปรึกษากันกับกวนอูเตียวหุยว่า ทหารเราน้อยกว่าพวกโจร เราจะคิดเปนกลศึกจึงจะเอาชัยชนะได้ แล้วเล่าปี่ให้กวนอูคุมทหารพันหนึ่ง ไปซุ่มอยู่ตำบลเขาข้างซ้ายทาง ให้เตียวหุยคุมทหารพันหนึ่ง ไปซุ่มอยู่ข้างขวาทาง กำหนดว่าถ้าได้ยินเสียงม้าฬ่อแล้วเมื่อใด ให้ยกทหารตีกระหนาบเข้ามาทั้งสองข้าง กวนอูเตียวหุยก็ยกไปตามสั่ง")  เทียบกับ (賊眾見救兵至，分兵混戰。玄德兵寡不勝，退三十里下寨。玄德謂關、張曰：「賊眾我寡；必出奇兵，方可取勝。」乃分關公引一千軍伏山左，張飛引一千軍伏山右，鳴金為號，齊出接應。) สามก๊ก (ซานกั๋วเหยี่ยนอี้) ตอนที่ 1.

วันรุ่งขึ้น เล่าปี่และเจาเจ้งยกพลมาอย่างเอิกเกริก กบฏโพกผ้าเหลืองก็ยกเข้าปะทะ เล่าปี่สั่งทหารให้ล่าถอย กบฏโพกผ้าเหลืองก็ฉวยโอกาสไล่ตามตี เมื่อถอยล่วงมาถึงสันเขา เล่าปี่ก็สั่งทหารให้ตีม้าล่อเป็นสัญญาณ ทหารที่ซุ่มอยู่ทั้งซ้ายขวาก็ยกเข้าตีกระหนาบ กำลังทหารของเล่าปี่ก็หันกลับมาร่วมโจมตีเป็น 3 ทาง กบฏโพกผ้าเหลืองถูกตีแตกพ่ายและถูกไล่ตามตีมาถึงกำแพงเมืองเฉงจิ๋ว สิบเกงที่อยู๋ในเมืองจึงนำทหารออกจากเมืองมาช่วยรบ กบฏโพกผ้าเหลืองพ่ายแพ้ยับเยิน ถูกสังหารเป็นจำนวนมาก การล้อมเฉงจิ๋วจึงสลายไปในที่สุด("ครั้นรุ่งขึ้นเล่าปี่กับเจาเจ้งยกทหารไปตามทางซึ่งกวนอูเตียวหุยซุ่มอยู่นั้น ฝ่ายพวกโจรก็รุกไล่เล่าปี่มา เล่าปี่ก็ให้ถอยทัพมาถึงภูเขาซึ่งซุ่มทหารอยู่นั้น แล้วให้ตีม้าฬ่อสัญญาขึ้น ฝ่ายกวนอูเตียวหุยซึ่งคุมทหารอยู่นั้น ก็ยกตีกระหนาบออกมาทั้งสองข้าง เล่าปี่ก็ขับทหารตีเปนหน้ากระดานขึ้นไป ฝ่ายทัพโจรเสียทีก็แตกหนีเข้ามาชาลกำแพงเมืองเฉงจิ๋ว ทัพเล่าปี่กวนอูเตียวหุยก็ไล่ตีกระหนาบพวกโจรมา สิบเกงเจ้าเมืองเฉงจิ๋วเห็น จึงยกทหารออกตีกระหนาบเปนสี่ด้าน พวกโจรนั้นระส่ำระสายเจ็บป่วยล้มตายเปนอันมาก ก็แตกหนีไปสิ้น")  เทียบกับ (次日，玄德與鄒靖引軍鼓噪而進。賊眾迎戰，玄德引軍便退。賊眾乘勢追趕，方過山嶺，玄德軍中一齊鳴金，左右兩軍齊出，玄德麾軍回身復殺。三路夾攻，賊眾大潰。直趕至青州城下，太守龔景亦率民兵出城助戰。賊勢大敗，剿戮極多，遂解青州之圍。) สามก๊ก (ซานกั๋วเหยี่ยนอี้) ตอนที่ 1.

 ข้อเท็จจริงทางประวัติศาสตร์ 
ในหลักฐานทางประวัติศาสตร์ไม่ปรากฏชื่อของสิบเกง ส่วนใน โฮ่วฮั่นชู (後漢書) บทชีวประวัติหฺวาง ฉฺยง (黃瓊) และใน ทำเนียบเจ้าเมืองและข้าหลวงมณฑลยุคสองฮั่น (兩漢太守刺史表 เหลี่ยงฮั่นไท่โฉ่วชื่อฉื่อเปี่ยว) โดยหยาง เกิงว่าง (嚴耕望) ระบุว่าข้าหลวงมณฑลของมณฑลเฉงจิ๋วในช่วงเวลานั้นคืออุยอ๋วน (黃琬 หฺวาง หว่าน) ไม่ใช่สิบเกง(至光和末，太尉楊賜上書薦琬有撥亂之才，由是征拜議郎，擢為青州刺史，遷侍中。) โฮ่วฮั่นชู เล่มที่ 61.

 ดูเพิ่ม 
 รายชื่อบุคคลในยุคสามก๊ก
 รายชื่อตัวละครสมมติในยุคสามก๊ก

 หมายเหตุ 

 อ้างอิง 

 บรรณานุกรม 
 ตันซิ่ว (คริสต์ศตวรรษที่ 3). สามก๊กจี่ (ซานกั๋วจื้อ).
 ฟ่าน เย่ (คริสต์ศตวรรษที่ 5). โฮ่วฮั่นชู.
 ล่อกวนตง (คริสต์ศตวรรษที่ 14). สามก๊ก (ซานกั๋วเหยี่ยนอี้).

หมวดหมู่:ตัวละครสมมติในยุคสามก๊ก